title: Komission täytäntöönpanoasetus (EU) 2018/1866, annettu 28 päivänä marraskuuta 2018, asetuksen (EY) N:o 474/2006 muuttamisesta unionissa toimintakieltoon asetettujen tai toimintarajoitusten kohteena olevien lentoliikenteen harjoittajien luettelon osalta (ETA:n kannalta merkityksellinen teksti.)

text:
                  29.11.2018

                  FI

                  Euroopan unionin virallinen lehti

                  L 304/10

         KOMISSION TÄYTÄNTÖÖNPANOASETUS (EU) 2018/1866,
         annettu 28 päivänä marraskuuta 2018,
         asetuksen (EY) N:o 474/2006 muuttamisesta unionissa toimintakieltoon asetettujen tai toimintarajoitusten kohteena olevien lentoliikenteen harjoittajien luettelon osalta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisössä toimintakieltoon asetettuja lentoliikenteen harjoittajia koskevan yhteisön luettelon laatimisesta ja lennon suorittavan lentoliikenteen harjoittajan ilmoittamisesta lentomatkustajille sekä direktiivin 2004/36/EY 9 artiklan kumoamisesta 14 päivänä joulukuuta 2005 annetun Euroopan parlamentin ja neuvoston asetuksen (EY) N:o 2111/2005 (1) ja erityisesti sen 4 artiklan 2 kohdan,
         sekä katsoo seuraavaa:

                     (1)

                     Komission asetuksessa (EY) N:o 474/2006 (2) vahvistetaan luettelo niistä lentoliikenteen harjoittajista, jotka on asetettu toimintakieltoon unionissa.

                     (2)

                     Eräät jäsenvaltiot ja Euroopan unionin lentoturvallisuusvirasto, jäljempänä ’EASA’, ovat toimittaneet asetuksen (EY) N:o 2111/2005 (3) 4 artiklan 3 kohdan nojalla komissiolle tietoja, jotka ovat olennaisia kyseisen luettelon ajantasaistamiseksi. Olennaisia tietoja on saatu myös kolmansilta mailta ja kansainvälisiltä organisaatioilta. Luettelo olisi saatettava ajan tasalle näiden tietojen pohjalta.

                     (3)

                     Komissio on ilmoittanut kaikille kyseisille lentoliikenteen harjoittajille suoraan tai niiden valvonnasta vastaavien viranomaisten välityksellä ne olennaiset tosiseikat ja näkemykset, joiden perusteella tehdään päätös lentoliikenteen harjoittajien asettamisesta toimintakieltoon unionissa tai asetuksen (EY) N:o 474/2006 liitteiden A ja B luetteloon sisällytetylle lentoliikenteen harjoittajalle asetetun toimintakiellon ehtojen muuttamisesta.

                     (4)

                     Komissio on antanut kyseisille lentoliikenteen harjoittajille mahdollisuuden tutustua jäsenvaltioiden toimittamiin asiakirjoihin, toimittaa kirjalliset huomautuksensa ja esittää kantansa asiassa suullisesti komissiolle sekä asetuksella (EY) N:o 2111/2005 perustetulle komitealle, jäljempänä ’lentoturvallisuuskomitea’.

                     (5)

                     Lentoturvallisuuskomitea on saanut komissiolta tiedot asetuksen (EY) N:o 2111/2005 ja komission asetuksen (EY) N:o 473/2006 (4) mukaisista yhteisistä kuulemisista, joita käydään parhaillaan seuraavien valtioiden toimivaltaisten viranomaisten ja lentoliikenteen harjoittajien kanssa: Angola, Valko-Venäjä, Benin, Gambia, Indonesia, Mauritania, Meksiko, Moldova, Nepal, Venäjä, Thaimaa, Venezuela ja Sambia. Komissio on myös toimittanut tietoja lentoturvallisuuskomitealle Afganistanin, Gabonin, Kazakstanin, Libyan ja Mosambikin lentoturvallisuustilanteesta.

                     (6)

                     EASA myös ilmoitti komissiolle ja lentoturvallisuuskomitealle ulkomaisten ilma-alusten turvallisuuden arviointiohjelman (SAFA) mukaisten, komission asetuksen (EU) N:o 965/2012 (5) mukaisesti tehtyjen asematasotarkastusten tulokset.

                     (7)

                     Lisäksi EASA tiedotti komissiolle ja lentoturvallisuuskomitealle niissä kolmansissa maissa toteutettavista teknisen avun hankkeista, joissa on asetuksen (EY) N:o 474/2006 mukainen toimintakielto. EASA antoi tietoja suunnitelmista ja pyynnöistä, jotka koskevat teknistä lisäapua ja yhteistyötä kolmansien maiden siviili-ilmailuviranomaisten hallinnollisten ja teknisten valmiuksien parantamiseksi, jotta niitä voidaan auttaa ratkaisemaan sovellettavien kansainvälisten siviili-ilmailun turvallisuusvaatimusten noudattamiseen liittyviä ongelmia. Jäsenvaltioita kehotettiin vastaamaan tällaisiin pyyntöihin kahdenväliseltä pohjalta yhteistyössä komission ja EASAn kanssa. Komissio korosti tässä yhteydessä sitä, miten hyödyllistä on antaa kansainväliselle ilmailuyhteisölle tietoa – erityisesti kansainvälisen siviili-ilmailujärjestön (ICAO) SCAN-tietokannan (Safety Collaborative Assistance Network) välityksellä – unionin ja sen jäsenvaltioiden kolmansille maille antamasta teknisestä avusta ilmailun turvallisuuden parantamiseksi koko maailmassa.

                     (8)

                     Eurocontrol toimitti komissiolle ja lentoturvallisuuskomitealle ajantasaiset tiedot SAFA- ja TCO-ohjelmiin (kolmansien maiden lentotoiminnan harjoittajat) sisältyvien hälytysjärjestelmien nykytilanteesta ja toimintakieltoon asetettuja lentoliikenteen harjoittajia koskevien varoitusviestien uusimmista tilastoista.

            Unionin lentoliikenteen harjoittajat

                     (9)

                     EASA on laatinut analyysin unionin lentoliikenteen harjoittajien ilma-aluksille tehtyjen asematasotarkastusten ja toteuttamiensa standardointitarkastusten tuloksista sekä kansallisten ilmailuviranomaisten suorittamista erityistarkastuksista. Useat jäsenvaltiot ovat toteuttaneet analyysin tulosten pohjalta tiettyjä täytäntöönpanotoimenpiteitä ja ilmoittaneet niistä komissiolle ja lentoturvallisuuskomitealle. Bulgaria ja Malta ovat ilmoittaneet komissiolle ja lentoturvallisuuskomitealle toimista, joita ne ovat toteuttaneet Bulgariassa ja Maltassa lentotoimintaluvan saaneiden lentoliikenteen harjoittajien osalta.

                     (10)

                     Jäsenvaltiot toistivat olevansa valmiita toimimaan tarpeen mukaan, jos asiaankuuluvat turvallisuustiedot viittaavat välittömiin turvallisuusriskeihin, jotka johtuvat siitä, että unionin lentoliikenteen harjoittajat eivät täytä asianmukaisia turvallisuusvaatimuksia.

            Angolasta tulevat lentoliikenteen harjoittajat

                     (11)

                     Angolan toimivaltaiset viranomaiset (Instituto Nacional da Aviação Civil, INAVIC) toimittivat 30 päivänä huhtikuuta 2018 luettelon täydennettävistä asiakirjoista ja toteutettavista toimista.

                     (12)

                     INAVIC toimitti kaikki tarvittavat tiedot määräajassa. EASA katsoi INAVICin toimittamat tiedot analysoituaan, että ne oli esitetty selvästi ja selkeästi. Lisäksi INAVICin toimittamat jäljennökset lentotoimintaluvista (AOC) ja lentotoimintaluvan ehdoista olivat ICAO-formaatin mukaiset. INAVIC toimitti hyvän yhteenvedon seurantatoimista havainnoille, jotka tehtiin Angolan lentoliikenteen harjoittajien turvallisuusvalvonnan aikana lentotoiminnan (OPS) ja lentokelpoisuuden (AIR) aloilla.

                     (13)

                     INAVICin menettelyjä ja määräyksiä on saatettu ajan tasalle vuodesta 2015 lähtien erityisesti lentokelpoisuuden, lentotoiminnan ja ilmailulääketieteen aloilla. Lisäksi INAVIC on asianmukaisten kansainvälisten turvallisuusvaatimusten mukaisesti toimittanut ICAOlle aktiivisesti tietoja korjaussuunnitelmansa päivityksistä.

                     (14)

                     Saadakseen yksityiskohtaisemman ja todisteisiin perustuvan käsityksen Angolassa toteutettavista valvontatoimista komissio pyysi INAVICia toimittamaan raportteja lentotoimintalupien voimassaolon jatkamista koskevista tarkastuksista, mukaan lukien yksityiskohtaiset kuvaukset havainnoista ja seurantatoimista lentoliikenteen harjoittajien Sonair, Air Jet ja Heli Malongo osalta.

                     (15)

                     Kyseiset raportit lähetettiin EASAlle, joka katsoi tietojen olevan asianmukaisia ja hyvälaatuisia. Raporteissa myös osoitettiin, että asianomaiset lentoliikenteen harjoittajat olivat toteuttaneet INAVICin havaintojen perusteella asianmukaisia korjaavia toimia.

                     (16)

                     INAVIC ilmoitti komissiolle antaneensa lentotoimintaluvan kahdelle uudelle lentoliikenteen harjoittajalle, jotka ovat Bestflya Aircraft Management ja SJL. INAVIC myös ilmoitti komissiolle, että seitsemällä lentoliikenteen harjoittajalla ei enää ole voimassa olevaa lentotoimintalupaa. Nämä ovat Air Nave, Air26, Angola Air Services, Diexim, Fly540, Gira Globo ja Mavewa.

                     (17)

                     Komissio katsoo tällä hetkellä saatavilla olevien tietojen perusteella, että INAVIC on edistynyt kansainvälisten turvallisuusvaatimusten toimeenpanossa. Ennen kuin voidaan tehdä päätös Angolasta tulevia lentoliikenteen harjoittajia koskevan toimintakiellon mahdollisesta poistamisesta, edistyminen on varmistettava tekemällä unionin arviointikäynti INAVICiin ja tiettyihin Angolan lentoliikenteen harjoittajiin.

                     (18)

                     Asetuksen (EY) N:o 2111/2005 liitteessä vahvistettujen yhteisten perusteiden mukaisesti komissio katsoo sen vuoksi, että luetteloa niistä lentoliikenteen harjoittajista, jotka on asetettu toimintakieltoon unionissa, olisi tässä vaiheessa muutettava niin, että siihen sisällytetään lentoliikenteen harjoittajat Bestflya Aircraft Management ja SJL. Lentoliikenteen harjoittajat Air Nave, Air26, Angola Air Services, Diexim, Fly540, Gira Globo ja Mavewa olisi poistettava asetuksen (EY) N:o 474/2006 liitteestä A, koska niillä ei enää ole voimassa olevaa lentotoimintalupaa.

            Valko-Venäjältä tulevat lentoliikenteen harjoittajat

                     (19)

                     Komissio aloitti 17 päivänä syyskuuta 2018 neuvottelut Valko-Venäjän ilmailuviraston (AD-BLR) kanssa asetuksen (EY) N:o 473/2006 3 artiklan 2 kohdan nojalla, koska EASA oli havainnut turvallisuuspuutteita TCO-lupamenettelyssä.

                     (20)

                     Komissio, EASA ja AD-BLR:n edustajat kokoontuivat käymään teknisiä neuvotteluja 8 päivänä marraskuuta 2018. Komissio korosti kokouksessa, miten tärkeää on saada asianmukaisesti ja säännöllisesti tietoa turvallisuusvalvonnasta. AD-BLR esitteli korjaavia toimenpiteitä, joita se oli toteuttanut EASAn TCO-lupamenettelyn ja seurantatoimien yhteydessä havaitsemien turvallisuuspuutteiden korjaamiseksi. Vaikka kyseisiä tietoja pyydettiin jo neuvottelujen alussa, AD-BLR ei toimittanut riittävästi tietoa valvontatoimien suunnitelmista ja tuloksista. Koska joillakin Valko-Venäjällä lentotoimintalupansa saaneilla hakijoilla on ollut vaikeuksia läpäistä TCO-lupamenettelyä pääasiassa turvallisuuspuutteiden vuoksi, komissio korosti jälleen, miten tärkeää AD-BLR:n on tehtäviensä tehokkaan hoidon varmistamiseksi noudattaa asianmukaisia kansainvälisiä turvallisuusvaatimuksia.

                     (21)

                     Komissio kutsui näiden turvallisuuspuutteiden vuoksi AD-BLR:n asetuksen (EY) N:o 2111/2005 7 artiklan nojalla kuulemiseen, joka järjestettiin 13 päivänä marraskuuta 2018. Kuulemisessa AD-BLR antoi komissiolle ja lentoturvallisuuskomitealle yleistä tietoa Valko-Venäjän ilmailualasta ja valvontatoimiin käytettävissä olevasta henkilöstöstä sekä siitä, miten Valko-Venäjä suorittaa onnettomuustutkinnat. Lisäksi AD-BLR antoi tietoa turvallisuusvalvonnasta Valko-Venäjällä viittaamalla asianmukaisiin ICAOn kriittisiin osa-alueisiin. AD-BLR pyysi uudelleen tiivistä yhteistyötä EU:n kanssa ja ilmoitti ryhtyneensä panemaan täytäntöön joitakin EU-säädöksiä, erityisesti lentokelpoisuuteen ja -toimintoihin liittyviä säädöksiä. Koska AD-BLR oli vakuuttunut, että sen toimet toteutetaan täysin kansainvälisten turvallisuusvaatimusten mukaisesti, se pyysi EU:ta tekemään arviointikäynnin, jotta EU saisi paremman käsityksen Valko-Venäjän turvallisuusvalvontajärjestelmästä.

                     (22)

                     Komissio katsoo, että on vaikea arvioida, miten AD-BLR täyttää velvollisuutensa, koska dokumentoituja tietoja puuttuu ja tietojenvaihto on ollut hankalaa virallisten kuulemisten alusta lähtien. Sen vuoksi komissio katsoo, että on tarpeen tehdä unionin arviointikäynti ennen seuraavaa lentoturvallisuuskomitean kokousta.

                     (23)

                     Toisaalta komissio katsoo, että ainoalle säännöllistä matkustajaliikennettä harjoittavalle lentoyhtiölle BELAVIA, joka on saanut Valko-Venäjällä lentotoimintalupansa, tehtyjen SAFA-asematasotarkastusten tulokset eivät tässä vaiheessa herätä turvallisuuteen liittyviä huolenaiheita. EASA on jo toteuttanut täytäntöönpanotoimenpiteitä rahtilentotoimintaa harjoittavien lentoyhtiöiden JSC Aircompany Grodno ja Transaviaexport Airlines osalta.

                     (24)

                     Vaikka on selvää, että lukuisat havaitut puutteet on korjattava, ne eivät ole sellaisia, joiden vuoksi Valko-Venäjältä tulevia lentoliikenteen harjoittajia olisi sisällytettävä asetuksen (EY) N:o 474/2006 liitteeseen A.

                     (25)

                     Asetuksen (EY) N:o 2111/2005 liitteessä vahvistettujen yhteisten perusteiden mukaisesti komissio katsoo tällä hetkellä käytettävissä olevien tietojen perusteella, ettei tässä vaiheessa ole perusteita muuttaa luetteloa niistä lentoliikenteen harjoittajista, jotka on asetettu toimintakieltoon unionissa, Valko-Venäjältä tulevien lentoliikenteen harjoittajien osalta.

                     (26)

                     Jäsenvaltioiden olisi jatkossakin tarkastettava asianmukaisten kansainvälisten turvallisuusvaatimusten tosiasiallinen noudattaminen kohdentamalla asematasotarkastuksia ensisijaisesti Valko-Venäjällä lentotoimintaluvan saaneisiin lentoliikenteen harjoittajiin asetuksen (EY) N:o 965/2012 nojalla.

                     (27)

                     Jos turvallisuustiedoista käy ilmi välittömiä turvallisuusriskejä, jotka aiheutuvat kansainvälisten turvallisuusvaatimusten noudattamatta jättämisestä, komission voi olla pakko ryhtyä lisätoimiin asetuksen (EY) N:o 2111/2005 mukaisesti.

            Beninistä tulevat lentoliikenteen harjoittajat

                     (28)

                     Komissio poisti toukokuussa 2017 kaikki Beninistä tulevat lentoliikenteen harjoittajat asetuksen (EY) N:o 474/2006 liitteestä A (6).

                     (29)

                     Komissio pyysi 14 päivänä syyskuuta 2018 päivätyllä kirjeellä Beninin siviili-ilmailuviranomaista Agence Nationale de l'Aviation Civile du Bénin (ANAC Benin) toimittamaan luettelon asiakirjoista, jotka liittyvät viranomaisen rakenteeseen, valvontajärjestelmään ja -toimiin sekä toteutettuihin täytäntöönpanotoimiin, mukaan lukien luettelot lentotoimintaluvan haltijoista ja rekisteröidyistä ilma-aluksista.

                     (30)

                     ANAC Benin toimitti pyydetyt tiedot 15 päivänä lokakuuta 2018, muun muassa tiedot ANAC Beninin sisäisestä rakenteesta, henkilöstön pätevyydestä, koulutuspolitiikasta, valvontajärjestelmästä, poikkeamailmoitusjärjestelmästä sekä lupakirjojen myöntämistä ja hyväksymistä koskevasta menettelystä.

                     (31)

                     Toimitetuista asiakirjoista kävi ilmi myös, että ANAC Benin on myöntänyt lentotoimintaluvan kahdelle lentoliikenteen harjoittajalle, jotka ovat Air Taxi Bénin ja ASAB.

                     (32)

                     Komissio kannustaa ANAC Beniniä raportoimaan säännöllisesti jatkuvista parannuksista kansainvälisten turvallisuusvaatimusten täytäntöönpanossa sekä kaikista uusista asiaan liittyvistä tiedoista, erityisesti uusien lentoliikenteen harjoittajien luvista.

                     (33)

                     Asetuksen (EY) N:o 2111/2005 liitteessä vahvistettujen yhteisten perusteiden mukaisesti komissio katsoo näin ollen, ettei tässä vaiheessa ole perusteita muuttaa luetteloa niistä lentoliikenteen harjoittajista, jotka on asetettu toimintakieltoon unionissa, Beninistä tulevien lentoliikenteen harjoittajien osalta.

            Gambiasta tulevat lentoliikenteen harjoittajat

                     (34)

                     Gambian lentoliikenteen harjoittajia ei ole koskaan mainittu asetuksen (EY) N:o 474/2006 liitteessä A. Komissio pyysi 24 päivänä elokuuta 2018 päivätyllä kirjeellä Gambian siviili-ilmailuviranomaista (CAAG) toimittamaan asiakirjat, jotka liittyvät viranomaisen rakenteeseen, valvontajärjestelmään ja -toimiin sekä toteutettuihin täytäntöönpanotoimiin, mukaan lukien luettelot lentotoimintaluvan haltijoista ja rekisteröidyistä ilma-aluksista. CAAG toimitti pyydetyt tiedot 28 päivänä syyskuuta 2018.

                     (35)

                     CAAG ilmoitti komissiolle, että Gambiassa ei ollut sillä hetkellä lentotoimintaluvan haltijoita ja että sen ilma-alusrekisterissä oli 18 ilma-alusta. Osa noista ilma-aluksista oli varastoituina, ja jotkin eivät olleet enää toiminnassa.

                     (36)

                     Lentoliikenteen harjoittajan Sonnig International Private Jets Gambia – SIPJ(G) osalta CAAG vahvisti, ettei sillä ole ollut Gambian lentotoimintalupaa elokuusta 2017 lähtien.

                     (37)

                     CAAG mainitsi samassa kirjeessä, että sille oli tehty 16–26 päivänä heinäkuuta 2018 ICAOn yleisen turvallisuusvalvonnan arviointiohjelman (USOAP) jatkuvan seurannan lähestymistavan (CMA) tarkastuskäynti. CAAG sitoutui toimittamaan tarkastusraportin komissiolle, kunhan se tulisi saataville. Aiemmista, vuodelta 2005 peräisin olevista tarkastustuloksista ilmenee, että tosiasiallinen täytäntöönpanon kokonaisaste oli 78,46 prosenttia.

                     (38)

                     Komissio katsoo kyseisten tietojen perusteella, ettei tällä hetkellä ole syytä epäillä, etteikö CAAG pystyisi täyttämään kansainvälisiä turvallisuusvalvontavelvoitteitaan.

                     (39)

                     Asetuksen (EY) N:o 2111/2005 liitteessä vahvistettujen yhteisten perusteiden mukaisesti komissio katsoo näin ollen, ettei tässä vaiheessa ole perusteita muuttaa luetteloa niistä lentoliikenteen harjoittajista, jotka on asetettu toimintakieltoon unionissa, Gambiasta tulevien lentoliikenteen harjoittajien osalta.

            Indonesiasta tulevat lentoliikenteen harjoittajat

                     (40)

                     Kaikki Indonesiasssa lentotoimintaluvan saaneet lentoliikenteen harjoittajat poistettiin kesäkuussa 2018 asetuksen (EY) N:o 474/2006 liitteestä A (7). Komission ja Indonesian siviili-ilmailuhallinnon (DGCA Indonesia) väliset neuvottelut jatkuvat asetuksen (EY) N:o 473/2006 3 artiklan 2 kohdan nojalla, jotta turvallisuusvalvontaa voidaan jatkaa Indonesiassa. Komissio seuraa, miten DGCA Indonesia edistyy sen varmistamisessa, että Indonesian ilmailun turvallisuusvalvontajärjestelmä saatetaan entistä enemmän kansainvälisten turvallisuusvaatimusten mukaiseksi. Tähän liittyen DGCA Indonesia toimitti komissiolle 26 päivänä syyskuuta 2018 päivätyllä kirjeellä lisätietoja ja päivityksen Indonesian ilmailun tilasta, turvallisuusvalvonnasta touko–elokuussa 2018 sekä sovitusta korjaussuunnitelmasta.

                     (41)

                     Tiedot sisälsivät luettelon Indonesiassa lentotoimintaluvan saaneista lentoliikenteen harjoittajista, rekisteröidyistä ilma-aluksista ja turvallisuusvalvontatoimista, luettelon DGCA Indonesian toteuttamista täytäntöönpanotoimenpiteistä, tiedot maaliskuussa 2018 tehdyn unionin arviointikäynnin perusteella päivitetyistä korjaussuunnitelmista sekä päivitetyt tiedot suorituskykyyn perustuvaa suunnistusta (PBN) koskevan toimintasuunnitelman täytäntöönpanosta ja DGCA:n saamasta teknisestä avusta.

                     (42)

                     Siltä osin kuin kyse on lentoliikenteen harjoittajista, ilma-aluksista ja turvallisuusvalvonnasta, DGCA Indonesia myönsi kyseisellä ajanjaksolla yhden uuden lentotoimintaluvan Part-121 ja kaksi uutta lentotoimintalupaa Part-135.

                     (43)

                     Täytäntöönpanotoimenpiteiden osalta voidaan todeta, että DGCA Indonesia keskeytti kaksi lentotoimintalupaa (yksi Part-121 ja yksi Part-135), peruutti yhden hyväksyntätodistuksen ja määräsi yhden hallinnollisen seuraamuksen, joka koski lentotoimintaluvan Part-135 haltijaa. Lisäksi DGCA Indonesia ryhtyi toimiin valvonnan parantamiseksi EU:n arviointikäynnin aikana maaliskuussa 2018 ilmailulääketieteen lupamenettelyssä havaittujen ongelmien osalta keskeyttämällä kahden akkreditoidun ilmailulääkärin lisenssin voimassaolon.

                     (44)

                     Suorituskykyyn perustuvan suunnistuksen (PBN) täytäntöönpanoa koskeva suositus on myös otettu huomioon. Indonesia aikoo panna PBN-menettelyt täytäntöön 23 kansainvälisellä lentoasemalla 25:stä vuoden 2018 loppuun mennessä. PBN:n täytäntöönpano etenee myös kotimaan ja kaukaisilla lentoasemilla, joskaan ei samassa tahdissa.

                     (45)

                     DGCA Indonesia ilmoitti komissiolle korjaavien toimien ajantasaistamisesta vuonna 2017 tehdyn ICAOn koordinoidun varmistuskäynnin johdosta. ICAO tarkasti lentokelpoisuutta koskevat korjaussuunnitelmat 25 päivänä heinäkuuta 2018. ICAO on hyväksynyt kaikki korjaavat toimet kokonaan tai osittain.

                     (46)

                     Sen jälkeen kun lentoyhtiön Lion Air lennolla JT610 tapahtui ihmishenkiä vaatinut onnettomuus 29 päivänä lokakuuta 2018, DGCA Indonesia otti komissioon yhteyttä vuorokauden kuluessa ja toimittaa edelleen tietoja muun muassa ennaltaehkäisevistä toimista, joita toteutettiin onnettomuuden jälkeen niiden lentoliikenteen harjoittajien osalta, joilla on kalustossaan saman tyypin ilma-aluksia (1 lentoyhtiön Garuda liikennöimä ilma-alus ja 10 lentoyhtiön Lion Air liikennöimää ilma-alusta).

                     (47)

                     Asetuksen (EY) N:o 2111/2005 liitteessä vahvistettujen yhteisten perusteiden mukaisesti komissio katsoo näin ollen, ettei tässä vaiheessa ole perusteita muuttaa luetteloa niistä lentoliikenteen harjoittajista, jotka on asetettu toimintakieltoon unionissa, Indonesiasta tulevien lentoliikenteen harjoittajien osalta.

                     (48)

                     Jäsenvaltioiden olisi jatkossakin tarkastettava asianmukaisten kansainvälisten turvallisuusvaatimusten tosiasiallinen noudattaminen kohdentamalla asematasotarkastuksia ensisijaisesti Indonesiassa lentotoimintaluvan saaneisiin lentoliikenteen harjoittajiin asetuksen (EY) N:o 965/2012 nojalla.

                     (49)

                     Jos turvallisuustiedoista käy ilmi välittömiä turvallisuusriskejä, jotka aiheutuvat kansainvälisten turvallisuusvaatimusten noudattamatta jättämisestä, komission voi olla pakko ryhtyä lisätoimiin asetuksen (EY) N:o 2111/2005 mukaisesti.

            Mauritaniasta tulevat lentoliikenteen harjoittajat

                     (50)

                     Komissio päätti joulukuussa 2012 poistaa kaikki Mauritanian lentoliikenteen harjoittajat asetuksen (EY) N:o 474/2006 liitteestä A (8).

                     (51)

                     Komissio pyysi 30 päivänä elokuuta 2018 päivätyllä kirjeellä Mauritanian toimivaltaista viranomaista Agence Nationale de l'Aviation Civile (ANAC Mauritania) toimittamaan asiakirjat, jotka liittyvät viranomaisen rakenteeseen, valvontajärjestelmään ja -toimiin sekä toteutettuihin täytäntöönpanotoimiin, mukaan lukien luettelot lentotoimintaluvan haltijoista ja rekisteröidyistä ilma-aluksista.

                     (52)

                     ANAC Mauritania toimitti pyydetyt tiedot 10 päivänä lokakuuta 2018, mukaan lukien tiedot organisaatiorakenteestaan ja henkilöstöstään, lentotoimintalupien haltijoista, lentotoimintaluvan ehdoista, Mauritaniassa rekisteröidyistä ilma-aluksista, turvallisuusvalvonnan tuloksista ja täytäntöönpanotoimista sekä luettelot vaaratilanteista ja onnettomuuksista vuodesta 2016 lähtien.

                     (53)

                     ANAC Mauritania ilmoitti komissiolle, että tuolloin toimintaa harjoitti kaksi Mauritaniassa lentotoimintaluvan saanutta lentoliikenteen harjoittajaa eli Nouakchottiin sijoittautunut kansallinen lentoyhtiö Mauritania Airlines ja taksilentoyritys Class Aviation.

                     (54)

                     Komissio kehottaa ANAC Mauritaniaa raportoimaan säännöllisesti jatkuvista parannuksista kansainvälisten turvallisuusvaatimusten täytäntöönpanossa.

                     (55)

                     Asetuksen (EY) N:o 2111/2005 liitteessä vahvistettujen yhteisten perusteiden mukaisesti komissio katsoo näin ollen, ettei tässä vaiheessa ole perusteita muuttaa luetteloa niistä lentoliikenteen harjoittajista, jotka on asetettu toimintakieltoon unionissa, Mauritaniasta tulevien lentoliikenteen harjoittajien osalta.

            Meksikosta tulevat lentoliikenteen harjoittajat

                     (56)

                     Meksikon lentoliikenteen harjoittajia ei ole koskaan mainittu asetuksen (EY) N:o 474/2006 liitteessä A. Kun Meksikon lentoliikenteen harjoittajalle Global Air (Aerolíneas Damojh, SA de C.V.) oli tapahtunut 18 päivänä toukokuuta 2018 ihmishenkiä vaatinut onnettomuus Kuubassa, komissio otti yhteyttä Meksikon ilmailuviranomaiseen Dirección General de Aeronáutica Civil (DGAC Meksiko) pyytääkseen yksityiskohtaisia tietoja.DGAC Meksion mukaan lentoyhtiön Global Air (Aerolíneas Damojh, SA de C.V.) lentotoimintalupa keskeytettiin mutta palautettiin 29 päivänä elokuuta 2018 DGAC Meksikon tekemien tarkastusten jälkeen. Itse onnettomuus sekä lentotoimintaluvan keskeyttämisen ja palauttamisen välisen ajan lyhyys nostivat esiin kysymyksiä DGAC Meksikon turvallisuusvalvonnan toteuttamistavasta. Mainitun onnettomuuden lisäksi on esiintynyt useita merkkejä siitä, että ilmailun turvallisuuden taso on saattanut laskea Meksikossa, sillä onnettomuuksien ja vakavien vaaratilanteiden määrä on kasvanut vuonna 2018.

                     (57)

                     Komissio, EASA ja DGAC Meksikon edustajat kokoontuivat käymään teknisiä neuvotteluja 16 päivänä lokakuuta 2018. DGAC Meksiko antoi kokouksessa asianmukaisia tietoja rakenteestaan, lupamenettelyistään, sertifiointi- ja valvontatoimistaan, turvallisuusvalvonnasta vastaavasta henkilöstöstään sekä valvontamenettelyistä ja lainsäädäntökehyksestä. DGAC Meksiko myös valotti lentoliikenteen harjoittajan Global Air (Aerolíneas Damojh, SA de C.V.) lentotoimintaluvan nopeaa palauttamista koskevia perusteluja.

                     (58)

                     Komissio pani merkille ilmailualan nopean kasvun Meksikossa vuonna 2017 erityisesti rekisteröityjen ilma-alusten, lentoliikenteen harjoittajien ja reittien määrän osalta ja ilmaisi olevansa huolissaan DGAC Meksikon valmiuksista toteuttaa asianmukaista turvallisuusvalvontaa. DGAC Meksiko vastasi katsovansa, että sillä on tarvittavat valmiudet, ja korosti, että yksi suuri lentoliikenteen harjoittaja (Mexicana de Aviación) oli ajautunut konkurssiin ja että uudet lentoliikenteen harjoittajat (mm. Volaris, Aerojet) käyttivät samoja ilma-aluksen malleja. DGAC Meksikon mukaan rekisteröityjen ilma-alusten määrän kasvu ei sen vuoksi ole vaikuttanut merkittävästi DGAC Meksikon valvontavalmiuksiin.

                     (59)

                     Lentoliikenteen harjoittajan Global Air (Aerolíneas Damojh, SA de C.V.) osalta DGAC Meksiko selvensi, että Global Air oli valittanut tuomioistuimeen lentotoimintaluvan keskeyttämisestä ja DGAC Meksikon soveltamasta erityistarkastusohjelmasta. Oikeuskäsittelyn lopussa Global Air (Aerolíneas Damojh, SA de C.V.) pyysi ilma-alustensa rekisteröintien ja lentotoimintalupansa peruuttamista. Näin ollen lentoliikenteen harjoittajan Global Air (Aerolíneas Damojh, SA de C.V.) ilma-aluksilla ei ole lupaa liikennöidä Meksikossa.

                     (60)

                     DGAC Meksiko toimitti komission pyynnöstä kokouksen jälkeen tietoa myös onnettomuuksista ja vakavista vaaratilanteista viiden viime vuoden ajalta sekä vuosina 2017 ja 2018 toteutetuista lupien keskeytyksistä ja peruutuksista ja muista täytäntöönpanotoimenpiteistä. Lisäksi DGAC Meksiko toimitti komissiolle havainnot ja korjaussuunnitelmat, jotka liittyivät lentoliikenteen harjoittajalle Global Air (Aerolíneas Damojh, SA de C.V.) Kuubassa tapahtuneen onnettomuuden jälkeen tehtyihin lisätarkastuksiin, sekä kolmen muun Meksikon lentoliikenteen harjoittajan korjaussuunnitelmat.

                     (61)

                     Komissio katsoo käytyjen neuvottelujen ja toimitettujen tietojen perusteella, että DGAC Meksikon toteuttama turvallisuusvalvonta on riittävän jatkuvaa (esim. toimintalupien uusiminen joka toinen vuosi). Meksikon ilmailualan lainsäädäntökehys vaikuttaa kattavalta ja asianmukaisten kansainvälisten turvallisuusvaatimusten mukaiselta. Meksikosta tuleville lentoliikenteen harjoittajille tehtyjen SAFA-asematasotarkastusten tulokset eivät tässä vaiheessa herätä turvallisuuteen liittyviä huolenaiheita.

                     (62)

                     Komissio katsoo käytettävissä olevien tietojen perusteella – mukaan lukien tiedot, jotka toimitettiin 16 päivänä lokakuuta 2018 pidetyn teknisen kokouksen aikana ja sen jälkeen – että Meksikon DGAC:lla on tässä vaiheessa riittävästi kykyä ja halua käsitellä turvallisuuspuutteita.

                     (63)

                     Asetuksen (EY) N:o 2111/2005 liitteessä vahvistettujen yhteisten perusteiden mukaisesti komissio katsoo näin ollen, ettei tässä vaiheessa ole perusteita muuttaa luetteloa niistä lentoliikenteen harjoittajista, jotka on asetettu toimintakieltoon unionissa, sisällyttämällä siihen Meksikosta tulevia lentoliikenteen harjoittajia.

                     (64)

                     Jos turvallisuustiedoista käy ilmi välittömiä turvallisuusriskejä, jotka aiheutuvat kansainvälisten turvallisuusvaatimusten noudattamatta jättämisestä, komission voi olla pakko ryhtyä lisätoimiin asetuksen (EY) N:o 2111/2005 mukaisesti.

            Moldovasta tulevat lentoliikenteen harjoittajat

                     (65)

                     Komissio ilmoitti 27 päivänä syyskuuta 2018 päivätyllä kirjeellä Moldovan siviili-ilmailuviranomaiselle (CAAM) turvallisuusongelmista, jotka liittyivät siltä lentotoimintaluvan saaneisiin lentoliikenteen harjoittajiin. Samalla komissio ilmoitti CAAMille neuvottelujen aloittamisesta asetuksen (EY) N:o 473/2006 3 artiklan 2 kohdan nojalla.

                     (66)

                     CAAM toimitti komissiolle 12 päivänä lokakuuta 2018 tietoja Moldovassa lentotoimintaluvan saaneille lentoliikenteen harjoittajille kolmen viime vuoden aikana tehdyistä turvallisuusvalvontatoimista sekä Air Moldovaan kohdistetusta turvallisuusvalvonnasta.

                     (67)

                     Komissio katsoo, että tällä hetkellä käytettävissä olevien tietojen perusteella – EASAn TCO-hyväksyntää koskevaa arviointia koskevat tiedot, jäsenvaltioiden SAFA-ohjelmassa tekemiä asematasotarkastuksia koskevat tiedot ja CAAMin toimittamat tiedot mukaan lukien – komissio katsoo, että CAAMin olisi edelleen kehitettävä tarkastusvalmiuksiaan sertifiointi- ja valvontavelvollisuuksiensa piiriin kuuluvien lentoliikenteen harjoittajien osalta.

                     (68)

                     Komissio, EASA, CAMM ja Air Moldovan edustajat kokoontuivat käymään teknisiä neuvotteluja 29 päivänä lokakuuta 2018. Kokouksessa CAAM antoi tietoja valvontatoimistaan, myös teknisen henkilöstön palvelukseen ottamista ja koulutusta koskevista suunnitelmistaan, sekä strategisesta lähestymistavastaan valvontavalmiuksien parantamiseksi. Air Moldova selitti, miten se käsitteli eräissä SAFA-havainnoissa esiin tuotuja ongelmia, jotka liittyivät väitettyyn asianmukaisen turvallisuuskulttuurin puuttumiseen yrityksessä.

                     (69)

                     Komissio kutsui näiden turvallisuuspuutteiden vuoksi CAAMin ja lentoliikenteen harjoittajat Air Moldova ja Aerotranscargo asetuksen (EY) N:o 2111/2005 7 artiklan nojalla kuulemiseen lentoturvallisuuskomiteassa. Kuuleminen järjestettiin 13 päivänä marraskuuta 2018. CAAM esitteli organisaatiorakenteensa (mm. yksityiskohtaiset tiedot henkilöstöstä) ja antoi tietoja Moldovan siviili-ilmailualan lainsäädäntökehyksestä ja sen tulevasta kehityksestä, mukaan lukien Euroopan unionin ja sen jäsenvaltioiden sekä Moldovan tasavallan välisen yhteistä ilmailualuetta koskevan sopimuksen täytäntöönpanosta (9). CAAMin toimittamien tietojen mukaan 14 EU:n säädöstä saatettiin vuonna 2018 osaksi Moldovan kansallista lainsäädäntöä, ja vuonna 2019 on suunnitelmissa saattaa osaksi kansallista lainsäädäntöä vielä 17 säädöstä.

                     (70)

                     CAAM sitoutui kuulemisessa pitämään komission jatkuvasti ajan tasalla valvontatoimistaan ja toimista, jotka toteutetaan siviili-ilmailun turvallisuuden parantamiseksi Moldovassa. CAAM vahvisti puoltavansa ja tukevansa unionin arviointikäyntiä Moldovaan.

                     (71)

                     Lentoliikenteen harjoittaja Air Moldova esitteli rakennettaan sekä laadunvarmistusjärjestelmänsä ja turvallisuudenhallintajärjestelmänsä toimintaa. Se myös ilmoitti komissiolle ja lentoturvallisuuskomitealle menettelyistä, joita se on ottanut käyttöön toimintojen turvallisuuden varmistamiseksi, mukaan lukien vaarojen tunnistaminen, lentotietojen seuranta sekä riskien arviointi ja lieventäminen. Air Moldova selosti tutkintaansa, joka koskee vakavaa vaaratilannetta, johon yksi sen ilma-aluksista joutui vuonna 2017 Rooman Fiumicinon lentoasemalle laskeutuessaan, sekä välittömästi kyseisen vaaratilanteen jälkeen toteuttamiaan turvallisuustoimia.

                     (72)

                        Aerotranscargo antoi tapaamisessa tietoja turvallisuudenhallintajärjestelmästään, lentotietojen analysointiprosesseistaan ja turvallisuustasoindikaattoreistaan. Se antoi erityisesti yksityiskohtaisia tietoja turvallisuustasostaan ja turvallisuuden varmistusjärjestelmästään.

                     (73)

                     Komissio aikoo tehdä EASAn avustuksella ja jäsenvaltioiden tuella unionin arviointikäynnin Moldovaan tarkistaakseen, toteuttaako CAAM lentoliikenteen harjoittajien sertifioinnin ja valvonnan asianmukaisten kansainvälisten turvallisuusvaatimusten mukaisesti. Arviointikäynnin kohteena ovat CAAM ja tietyt Moldovan lentoliikenteen harjoittajat.

                     (74)

                     Vaikka on selvää, että lukuisat havaitut puutteet on korjattava, ne eivät ole sellaisia, joiden vuoksi Moldovasta tulevia lentoliikenteen harjoittajia olisi sisällytettävä asetuksen (EY) N:o 474/2006 liitteeseen A.

                     (75)

                     Tällä hetkellä käytettävissä olevien tietojen perusteella asetuksen (EY) N:o 2111/2005 liitteessä vahvistettujen yhteisten perusteiden mukaisesti komissio katsoo näin ollen, ettei tässä vaiheessa ole perusteita muuttaa luetteloa niistä lentoliikenteen harjoittajista, jotka on asetettu toimintakieltoon unionissa, sisällyttämällä siihen Moldovasta tulevia lentoliikenteen harjoittajia.

                     (76)

                     Jäsenvaltioiden olisi jatkossakin tarkastettava asianmukaisten kansainvälisten turvallisuusvaatimusten tosiasiallinen noudattaminen kohdentamalla asematasotarkastuksia ensisijaisesti Moldovassa lentotoimintaluvan saaneisiin lentoliikenteen harjoittajiin asetuksen (EY) N:o 965/2012 nojalla.

                     (77)

                     Jos turvallisuustiedoista käy ilmi välittömiä turvallisuusriskejä, jotka aiheutuvat kansainvälisten turvallisuusvaatimusten noudattamatta jättämisestä, komission voi olla pakko ryhtyä lisätoimiin asetuksen (EY) N:o 2111/2005 mukaisesti.

            Nepalista tulevat lentoliikenteen harjoittajat

                     (78)

                     Nepalin siviili-ilmailuviranomainen (CAAN) ilmoitti 26 päivänä elokuuta 2018 päivätyllä kirjeellä komissiolle edistymisestään kansainvälisten turvallisuusvaatimusten täytäntöönpanossa. CAAN on toimitettujen tietojen mukaan edistynyt jonkin verran kansainvälisten turvallisuusvaatimusten täytäntöönpanossa. Toimitettujen tietojen perusteella ei kuitenkaan pystytä päättelemään, millainen Nepalin turvallisuustilanne todellisuudessa on.

                     (79)

                     Käytettävissä olevien tietojen mukaan Nepalissa on tapahtunut vuoden 2018 alun jälkeen vähintään neljä siviili-ilmailun onnettomuutta. Viimeisin onnettomuus tapahtui 1 päivänä syyskuuta 2018 Kathmandussa Tribhuvanin kansainvälisellä lentoasemalla, ja siinä oli osallisena Yeti Airlinesin liikennöimä ilma-alus. Komissio pyysi CAANia työskentelemään virallisissa onnettomuustutkintaraporteissa esitettyjen suositusten täytäntöönpanemiseksi sekä laatimaan perussyyanalyysin ja käsittelemään näitä syitä.

                     (80)

                     CAAN puolestaan pyysi unionin arviointikäyntiä, mutta komissio katsoi yhdessä lentoturvallisuuskomitean kanssa tällaisen arviointikäynnin olevan ennenaikainen, koska onnettomuuksien määrä on Nepalissa edelleen liian suuri. Sen vuoksi Nepalin olisi ensin pyrittävä vähentämään onnettomuuksia ja toimitettava siitä tyydyttävät todisteet vähintään kahden vuoden ajan.

                     (81)

                     Asetuksen (EY) N:o 2111/2005 liitteessä vahvistettujen yhteisten perusteiden mukaisesti komissio katsoo näin ollen, ettei tässä vaiheessa ole perusteita muuttaa luetteloa niistä lentoliikenteen harjoittajista, jotka on asetettu toimintakieltoon unionissa, Nepalista tulevien lentoliikenteen harjoittajien osalta.

            Venäjältä tulevat lentoliikenteen harjoittajat

                     (82)

                     Komissio, EASA ja jäsenvaltioiden toimivaltaiset viranomaiset ovat kuluneella kaudella seuranneet edelleenkin tiiviisti Venäjällä lentotoimintaluvan saaneiden ja unionissa liikennöivien lentoliikenteen harjoittajien turvallisuustasoa muun muassa asematasotarkastusten ensisijaisella kohdentamisella tiettyihin venäläisiin lentoliikenteen harjoittajiin asetuksen (EU) N:o 965/2012 mukaisesti.

                     (83)

                     Komission, EASAn ja yhden jäsenvaltion edustajat tapasivat 5 päivänä lokakuuta 2018 Venäjän federaation lentoliikenneviraston, (FATA) edustajia. Tarkoituksena oli tarkastella Venäjällä lentotoimintaluvan saaneiden lentoliikenteen harjoittajien turvallisuustasoa 19 päivän syyskuuta 2017 ja 18 päivän syyskuuta 2018 välisenä aikana tehtyjen asematasotarkastusten raporttien pohjalta ja kartoittaa tapauksia, joissa FATAn valvontaa on tehostettava.

                     (84)

                     Komissio tarkasteli kokouksessa yksityiskohtaisemmin neljän Venäjällä lentotoimintaluvan saaneen lentoliikenteen harjoittajan SAFA-asematasotarkastusten tuloksia. Vaikka turvallisuusongelmia ei löydetty, FATA ilmoitti komissiolle, että joidenkin lentoliikenteen harjoittajien tapauksessa tehtyjen tarkastusten vähäisen määrän vuoksi seuraavalla vuosineljänneksellä kahdelle näistä tehdään lisätarkastuksia.

                     (85)

                     Komissio katsoo käytettävissä olevien tietojen perusteella – mukaan lukien tiedot, jotka FATA toimitti 5 päivänä lokakuuta 2018 pidetyn kokouksen aikana – että FATAlla on tässä vaiheessa riittävästi kykyä ja halua käsitellä turvallisuuspuutteita. Näillä perustein komissio päätteli, ettei lentoturvallisuuskomitean tarvinnut kuulla Venäjän ilmailuviranomaisia eikä Venäjällä lentotoimintaluvan saaneita lentoliikenteen harjoittajia.

                     (86)

                     Asetuksen (EY) N:o 2111/2005 liitteessä vahvistettujen yhteisten perusteiden mukaisesti komissio katsoo näin ollen, ettei tässä vaiheessa ole perusteita muuttaa luetteloa niistä lentoliikenteen harjoittajista, jotka on asetettu toimintakieltoon unionissa, sisällyttämällä siihen Venäjältä tulevia lentoliikenteen harjoittajia.

                     (87)

                     Jäsenvaltioiden olisi jatkossakin asetuksen (EU) N:o 965/2012 mukaisesti ensisijaisesti asematasotarkastuksia tekemällä tarkastettava, että Venäjältä tulevat lentoliikenteen harjoittajat tosiasiallisesti noudattavat asianmukaisia kansainvälisiä turvallisuusvaatimuksia.

                     (88)

                     Jos nämä tarkastukset viittaavat välittömään turvallisuusriskiin, joka aiheutuu kansainvälisten turvallisuusvaatimuksien noudattamatta jättämisestä, komission voi olla pakko asettaa eräät Venäjältä tulevat lentoliikenteen harjoittajat toimintakieltoon ja sisällyttää ne asetuksen (EY) N:o 474/2006 liitteeseen A tai B.

            Thaimaasta tulevat lentoliikenteen harjoittajat

                     (89)

                     Komissio pyysi 17 päivänä syyskuuta 2018 päivätyllä kirjeellä Thaimaan siviili-ilmailuviranomaiselta (CAAT) raportin sen sertifiointi- ja valvontatoimien edistymisestä.

                     (90)

                     CAAT toimitti 24 päivänä lokakuuta 2018 raportin Thaimaan siviili-ilmailun tilasta, CAATin organisaatiosta ja valvontajärjestelmästä sekä toteutetuista täytäntöönpanotoimenpiteistä.

                     (91)

                     Raportissa esitettiin yksityiskohtaisia tietoja CAATin kestävyyssuunnitelman täytäntöönpanosta: organisaatiorakenteen tarkistaminen, vaadittujen parannusten yksilöinti, lainsäädännön ja määräysten tulevat tarkistukset, taloudellinen kestävyys ja talousarviotarpeet.

                     (92)

                     CAAT jatkaa edelleen lentotoimintaluvan haltijoiden lentotoimintalupien uusimista: syyskuussa 2018 tilanne oli tällainen: 22 lentoliikenteen harjoittajan lentotoimintalupa oli uusittu, 2 lentoliikenteen harjoittajaa oli demonstrointi- ja tarkastusvaiheessa ja 2 lentoliikenteen harjoittajaa oli asiakirjojen arviointivaiheessa. Kaikkien lentoliikenteen harjoittajien, joilla on lupa harjoittaa kansainvälistä toimintaa, lentotoimintaluvat on uusittu.

                     (93)

                     Asetuksen (EY) N:o 2111/2005 liitteessä vahvistettujen yhteisten perusteiden mukaisesti komissio katsoo näin ollen, ettei tässä vaiheessa ole perusteita muuttaa luetteloa niistä lentoliikenteen harjoittajista, jotka on asetettu toimintakieltoon unionissa, Thaimaasta tulevien lentoliikenteen harjoittajien osalta.

                     (94)

                     Jäsenvaltioiden olisi jatkossakin tarkastettava asianmukaisten kansainvälisten turvallisuusvaatimusten tosiasiallinen noudattaminen kohdentamalla asematasotarkastuksia ensisijaisesti Thaimaassa lentotoimintaluvan saaneisiin lentoliikenteen harjoittajiin asetuksen (EY) N:o 965/2012 nojalla.

                     (95)

                     Jos turvallisuustiedoista käy ilmi välittömiä turvallisuusriskejä, jotka aiheutuvat kansainvälisten turvallisuusvaatimusten noudattamatta jättämisestä, komission voi olla pakko ryhtyä lisätoimiin asetuksen (EY) N:o 2111/2005 mukaisesti.

            Venezuelasta tulevat lentoliikenteen harjoittajat

                     (96)

                     Venezuelassa lentotoimintaluvan saanut lentoliikenteen harjoittaja Avior Airlines haki 6 päivänä maaliskuuta 2017 EASAlta TCO-hyväksyntää. Tarkasteltuaan hakemusta EASA eväsi 4 päivänä lokakuuta 2017 TCO-hyväksynnän turvallisuussyistä, koska Avior Airlines ei täyttänyt sovellettavia asetuksen (EU) N:o 452/2014 vaatimuksia.

                     (97)

                     Komissio ja lentoturvallisuuskomitea kuulivat 14 päivänä marraskuuta 2017 sekä Venezuelan siviili-ilmailuviranomaista (INAC) että lentoyhtiötä Avior Airlines asetuksen (EY) N:o 2111/2005 nojalla. Komissio muutti kyseisen kuulemisen perusteella marraskuussa 2017 luetteloa niistä lentoliikenteen harjoittajista, jotka on asetettu toimintakieltoon unionissa, lentoliikenteen harjoittajan Avior Airlines sisällyttämiseksi asetuksen (EY) N:o 474/2006 (10) liitteeseen A.

                     (98)

                     Komissio jatkoi neuvotteluja INACin kanssa asetuksen (EY) 473/2006 3 artiklan 2 kohdan mukaisesti. Komission, EASAn ja INAC pitivät 29 päivänä elokuuta 2018 teknisen kokouksen, jonka aikana komissio esitti epäilyksensä siitä, ettei INAC kykene täyttämään kansainvälisiä velvollisuuksiaan lentoliikenteen harjoittajien turvallisuusvalvonnan suhteen.

                     (99)

                     INAC esitti teknisessä kokouksessa yleiskatsauksen ilmailun turvallisuusvalvonnasta ja kansallisesta turvallisuusohjelmasta sekä joitakin esimerkkejä toteutetuista täytäntöönpanotoimenpiteistä ja tietoja ilmailusta Venezuelassa. Kokouksen jälkeen INAC toimitti lisää teknisiä asiakirjoja. Se myös kertoi ottaneensa marraskuussa 2017 pidetyn lentoturvallisuuskomitean kokouksen jälkeen yhteyttä niihin lentoliikenteen harjoittajiin, joiden osalta SAFA-asematasotarkastuksen havaintoja oli avoinna ja pyysi niitä toteuttamaan toimenpiteitä kyseisten havaintojen johdosta. Tarkastavien jäsenvaltioiden toimittamien tietojen mukaan eräät Venezuelan lentoliikenteen harjoittajat alkoivat toteuttaa toimenpiteitä havaintojen johdosta, mutta joskus toimenpiteet olivat epäjohdonmukaisia. Samalle tai samanlaiselle havainnolle esimerkiksi ehdotettiin erilaisia korjaavia toimia, ja jotkin korjaavat toimet näyttivät koskevan tehtyjä havaintoja vain osittain.

                     (100)

                     EASA, jäsenvaltiot ja komissio analysoivat toimitettuja tietoja, EASAn tekemiä TCO-arviointeja ja SAFA-havaintoja sekä niiden johdosta toteutettuja toimenpiteitä. Vaikka joitain valvontajärjestelmän elementtejä oli pantu täytäntöön ja ne vaikuttivat asianmukaisilta rakenteen, valvontahenkilöstön, dokumentoitujen menettelyjen ja tarkastusten suunnittelun osalta, saatavilla olevien tietojen analyysi toi esiin mahdollisia epäjohdonmukaisuuksia. Joissakin tarkastuskertomuksissa nimittäin kuvataan vakavia havaintoja, joita ei olisi pitänyt olla, jos INAC olisi kohdistanut lentoliikenteen harjoittajiin asianmukaista jatkuvaa valvontaa. Toimenpiteille, joita lentoliikenteen harjoittajat ovat toteuttaneet INACin tarkastuskertomuksissa esitettyjen havaintojen vuoksi, ei näyttäisi olevan tehty asianmukaista perussyyanalyysiä eikä laadittu korjaussuunnitelmaa, jonka avulla samojen tai samanlaisten sääntöjenvastaisuuksien uudelleen ilmeneminen voitaisiin estää. Tämä ongelma näyttää jääneen tunnistamatta, eikä sitä ole käsitelty missään INACin omien tarkastusten seurantatoimissa.

                     (101)

                     Sen vuoksi komissio kutsui INACin asetuksen (EY) N:o 2111/2005 7 artiklan mukaisesti kuulemiseen lentoturvallisuuskomiteassa. INAC esitti 14 päivänä marraskuuta 2018 pidetyssä kuulemisessa komissiolle ja lentoturvallisuuskomitealle yleiskatsauksen Venezuelan ilmailualan lainsäädäntökehyksestä, INACin rakenteesta ja henkilöstöstä sekä ilmailuteollisuutta koskevista numerotiedoista. Se myös antoi yksityiskohtaisempaa tietoa vuosina 2017 ja 2018 toteutetuista valvontatoimista, tehdyistä ja suunnitteilla olevista tarkastuksista, täytäntöönpanotoimenpiteistä, valtion turvallisuusohjelman täytäntöönpanon tilasta ja riskiperusteisesta valvontaa koskevasta lähestymistavasta sekä muita asianmukaisia teknisiä tietoja. INAC toisti olevansa sitoutunut suorittamaan kansainväliset velvoitteensa ilmailun turvallisuuden alalla ja haluavansa perustaa yhteistyöpuitteet EASAn kanssa.

                     (102)

                     Jäsenvaltiot esittivät kuulemisessa kysymyksiä saadakseen käsityksen siitä, onko valvontajärjestelmä pantu tosiasiallisesti tehokkaasti täytäntöön Venezuelassa. Kaikki INACin antamat vastaukset eivät olleet riittävän yksityiskohtaisia.

                     (103)

                     Komissio panee merkille, että ICAOn USOAP-ohjelman tosiasiallinen täytäntöönpanon kokonaisaste Venezuelan osalta oli 93,51 prosenttia. ICAOn USOAP-ohjelman jatkuvan seurannan lähestymistavan (CMA) tarkastuskäynti tehtiin vuonna 2009 ja viimeisin ICAOn koordinoitu varmistuskäynti vuonna 2013.

                     (104)

                     Komissio panee merkille myös, että kahdeksan Venezuelasta tulevaa lentoliikenteen harjoittajaa on hakenut virallisesti EASAlta TCO-hyväksyntää. Tähän mennessä yksikään Venezuelasta tuleva lentoliikenteen harjoittaja ei ole saanut TCO-hyväksyntää. EASA hylkäsi lentoliikenteen harjoittajan Avior Airlines hakemuksen turvallisuussyistä, ja seitsemän muuta hakemusta hylättiin joko hallinnollisista syistä tai koska lentoliikenteen harjoittaja peruutti hakemuksen.

                     (105)

                     Komissio huomioi, että Venezuela on sitoutunut tekemään yhteistyötä komission kanssa ja antamaan ajantasaisia tietoja valvontavelvoitteistaan. Komissio panee merkille myös, että INAC on valmis tapaamaan komissiota, EASAa ja jäsenvaltioita aina tarvittaessa.

                     (106)

                     Vaikka on selvää, että lukuisat havaitut puutteet on korjattava, ne eivät ole sellaisia, joiden vuoksi Venezuelasta tulevia lentoliikenteen harjoittajia olisi sisällytettävä asetuksen (EY) N:o 474/2006 liitteeseen A tai B.

                     (107)

                     Tällä hetkellä käytettävissä olevien tietojen perusteella asetuksen (EY) N:o 2111/2005 liitteessä vahvistettujen yhteisten perusteiden mukaisesti komissio katsoo näin ollen, ettei tässä vaiheessa ole perusteita muuttaa luetteloa niistä lentoliikenteen harjoittajista, jotka on asetettu toimintakieltoon unionissa, sisällyttämällä siihen Venezuelasta tulevia lentoliikenteen harjoittajia.

                     (108)

                     Jäsenvaltioiden on jatkossakin tarkastettava asianmukaisten kansainvälisten turvallisuusvaatimusten tosiasiallinen noudattaminen kohdentamalla asematasotarkastukset ensisijaisesti Venezuelassa lentotoimintaluvan saaneisiin lentoliikenteen harjoittajiin asetuksen (EU) N:o 965/2012 mukaisesti.

                     (109)

                     Jos turvallisuustiedoista käy ilmi välittömiä turvallisuusriskejä, jotka aiheutuvat kansainvälisten turvallisuusvaatimusten noudattamatta jättämisestä, komissio voi ryhtyä lisätoimiin asetuksen (EY) N:o 2111/2005 perusteella.

            Sambiasta tulevat lentoliikenteen harjoittajat

                     (110)

                     Komissio päätti kesäkuussa 2016 poistaa kaikki Sambian lentoliikenteen harjoittajat asetuksen (EY) N:o 474/2006 liitteestä A (11).

                     (111)

                     Komissio pyysi 3 päivänä toukokuuta 2018 päivätyllä kirjeellä Sambian siviili-ilmailuviranomaista (ZCAA) toimittamaan asiakirjat, jotka liittyvät viranomaisen rakenteeseen, valvontajärjestelmään ja -toimiin sekä täytäntöönpanotoimiin, mukaan lukien tiedot lentotoimintaluvan haltijoista ja rekisteröidyistä ilma-aluksista.

                     (112)

                     ZCAA toimitti pyydetyt tiedot 1 päivänä kesäkuuta 2018, mukaan lukien tiedot organisaatiorakenteestaan ja henkilöstöstään, lentotoimintalupien haltijoista, lentotoimintaluvan ehdoista, Sambiassa rekisteröidyistä ilma-aluksista, turvallisuusvalvonnan tuloksista ja täytäntöönpanotoimista sekä luettelot vaaratilanteista ja onnettomuuksista vuodesta 2016 lähtien. Lisäksi ZCAA esitti tietoja maaliskuussa 2016 tehdystä ICAOn koordinoidusta varmistuskäynnistä laaditussa loppuraportissa esitettyjen suositusten johdosta saavutetusta edistymisestä.

                     (113)

                     Komissio kehottaa ZCAA raportoimaan säännöllisesti jatkuvista parannuksista kansainvälisten turvallisuusvaatimusten täytäntöönpanossa.

                     (114)

                     Asetuksen (EY) N:o 2111/2005 liitteessä vahvistettujen yhteisten perusteiden mukaisesti komissio katsoo, ettei tässä vaiheessa ole perusteita muuttaa luetteloa niistä lentoliikenteen harjoittajista, jotka on asetettu toimintakieltoon unionissa, Sambiasta tulevien lentoliikenteen harjoittajien osalta.

                     (115)

                     Tässä asetuksessa säädetyt toimenpiteet ovat lentoturvallisuuskomitean lausunnon mukaiset.

                     (116)

                     Sen vuoksi asetusta (EY) N:o 474/2006 olisi muutettava,

               ON HYVÄKSYNYT TÄMÄN ASETUKSEN:

            1 artikla
            Muutetaan asetus (EY) N:o 474/2006 seuraavasti:

                        1)

                        korvataan liite A tämän asetuksen liitteessä I olevalla tekstillä;

                        2)

                        korvataan liite B tämän asetuksen liitteessä II olevalla tekstillä.

            2 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 28 päivänä marraskuuta 2018.

                  Komission puolesta,

                  puheenjohtajan nimissä

               Violeta BULC

                  Komission jäsen

            (1)  EUVL L 344, 27.12.2005, s. 15.

            (2)  Komission asetus (EY) N:o 474/2006, annettu 22 päivänä maaliskuuta 2006, yhteisössä toimintakieltoon asetettuja lentoliikenteen harjoittajia koskevasta Euroopan parlamentin ja neuvoston asetuksen (EY) N:o 2111/2005 luvussa II tarkoitetusta yhteisön luettelosta (EUVL L 84, 23.3.2006, s. 14).

            (3)  Euroopan parlamentin ja neuvoston asetus (EY) N:o 2111/2005, annettu 14 päivänä joulukuuta 2005, EUVL L 344, 27.12.2005, s. 15.

            (4)  Komission asetus (EY) N:o 473/2006, annettu 22 päivänä maaliskuuta 2006, yhteisössä toimintakieltoon asetettuja lentoliikenteen harjoittajia koskevan Euroopan parlamentin ja neuvoston asetuksen (EY) N:o 2111/2005 II luvussa tarkoitetun yhteisön luettelon laatimissäännöistä, EUVL L 84, 23.3.2006, s. 8.

            (5)  Komission asetus (EU) N:o 965/2012, annettu 5 päivänä lokakuuta 2012, lentotoimintaan liittyvistä teknisistä vaatimuksista ja hallinnollisista menettelyistä Euroopan parlamentin ja neuvoston asetuksen (EY) N:o 216/2008 mukaisesti, EUVL L 296, 25.10.2012, s. 1.

            (6)  Komission täytäntöönpanoasetus (EU) 2017/830, annettu 15 päivänä toukokuuta 2017, asetuksen (EY) N:o 474/2006 muuttamisesta niiden lentoliikenteen harjoittajien luettelon osalta, jotka ovat toimintakiellossa tai joiden toimintaa rajoitetaan unionissa, EUVL L 124, 17.5.2017, s. 3, Beniniä koskevat johdanto-osan kappaleet 12–19.

            (7)  Komission täytäntöönpanoasetus (EU) 2018/871, annettu 14 päivänä kesäkuuta 2018, asetuksen (EY) N:o 474/2006 muuttamisesta unionissa toimintakieltoon asetettujen tai toimintarajoitusten kohteena olevien lentoliikenteen harjoittajien luettelon osalta, EUVL L 152, 15.6.2018, s. 5, Indonesiaa koskevat johdanto-osan kappaleet 40–64.

            (8)  Komission täytäntöönpanoasetus (EU) N:o 1146/2012, annettu 3 päivänä joulukuuta 2012, yhteisössä toimintakieltoon asetettuja lentoliikenteen harjoittajia koskevasta yhteisön luettelosta annetun asetuksen (EY) N:o 474/2006 muuttamisesta, EUVL L 333, 5.12.2012, s. 7, Mauritania koskevat johdanto-osan kappaleet 71–81.

            (9)  EUVL L 292, 20.10.2012, s. 3.

            (10)  Komission täytäntöönpanoasetus (EU) 2017/2215, annettu 30 päivänä marraskuuta 2017, asetuksen (EY) N:o 474/2006 muuttamisesta unionissa toimintakieltoon asetettujen tai toimintarajoitusten kohteena olevien lentoliikenteen harjoittajien luettelon osalta, EUVL L 318, 2.12.2017, s. 1, Venezuelaa koskevat johdanto-osan kappaleet 70–81.

            (11)  Komission täytäntöönpanoasetus (EU) 2016/963, annettu 16 päivänä kesäkuuta 2016, asetuksen (EY) N:o 474/2006 muuttamisesta unionissa toimintakieltoon asetettujen lentoliikenteen harjoittajien luettelon osalta, EUVL L 160, 17.6.2016, s. 50, Sambiaa koskevat johdanto-osan kappaleet 108–121.

            LIITE I
            Korvataan asetuksen (EY) N:o 474/2006 liite A seuraavasti:

                     ”LIITE A

                        LUETTELO TOIMINTAKIELLOSSA UNIONISSA OLEVISTA LENTOLIIKENTEEN HARJOITTAJISTA, TIETYIN POIKKEUKSIN (1)

                                 Lentoliikenteen harjoittajan virallinen nimi sellaisena kuin se ilmoitetaan lentotoimintaluvassa (ja toiminimi, jos se on muu kuin virallinen nimi)

                                 Lentotoimintaluvan (AOC) tai liikenneluvan numero

                                 Kolmikirjaiminen ICAO-tunnus

                                 Ilma-aluksen käyttäjän kotivaltio

                                    AVIOR AIRLINES

                                 ROI-RNR-011

                                 ROI

                                 Venezuela

                                    BLUE WING AIRLINES

                                 SRBWA-01/2002

                                 BWI

                                 Suriname

                                    IRAN ASEMAN AIRLINES

                                 FS-102

                                 IRC

                                 Iranin islamilainen tasavalta

                                    IRAQI AIRWAYS

                                 001

                                 IAW

                                 Irak

                                    MED-VIEW AIRLINE

                                 MVA/AOC/10–12/05

                                 MEV

                                 Nigeria

                                    AIR ZIMBABWE (PVT) LTD

                                 177/04

                                 AZW

                                 Zimbabwe

                                    Kaikki lentoliikenteen harjoittajat, jotka ovat saaneet lentotoimintaluvan niiden toiminnan valvonnasta vastaavilta Afganistanin viranomaisilta, mukaan lukien:

                                    Afganistanin islamilainen tasavalta

                                    ARIANA AFGHAN AIRLINES

                                 AOC 009

                                 AFG

                                 Afganistanin islamilainen tasavalta

                                    KAM AIR

                                 AOC 001

                                 KMF

                                 Afganistanin islamilainen tasavalta

                                    Kaikki lentoliikenteen harjoittajat, jotka ovat saaneet lentotoimintaluvan niiden toiminnan valvonnasta vastaavilta Angolan viranomaisilta, lukuun ottamatta liitteeseen B sisältyvää lentoliikenteen harjoittajaa TAAG Angola Airlines, mukaan lukien:

                                    Angolan tasavalta

                                    AEROJET

                                 AO-008/11–07/17 TEJ

                                 TEJ

                                 Angolan tasavalta

                                    GUICANGO

                                 AO-009/11–06/17 YYY

                                 Tuntematon

                                 Angolan tasavalta

                                    AIR JET

                                 AO-006/11–08/18 MBC

                                 MBC

                                 Angolan tasavalta

                                    BESTFLYA AIRCRAFT MANAGEMENT

                                 AO-015/15–06/17YYY

                                 Tuntematon

                                 Angolan tasavalta

                                    HELIANG

                                 AO 007/11–08/18 YYY

                                 Tuntematon

                                 Angolan tasavalta

                                    HELI-MALONGO

                                 AO-005/11–09/18YYY

                                 Tuntematon

                                 Angolan tasavalta

                                    SJL

                                 AO-014/13–08/18YYY

                                 Tuntematon

                                 Angolan tasavalta

                                    SONAIR

                                 AO-002/11–08/17 SOR

                                 SOR

                                 Angolan tasavalta

                                    Kaikki lentoliikenteen harjoittajat, jotka ovat saaneet lentotoimintaluvan niiden toiminnan valvonnasta vastaavilta Kongon tasavallan viranomaisilta, mukaan lukien:

                                    Kongon tasavalta

                                    AERO SERVICE

                                 RAC06-002

                                 RSR

                                 Kongon tasavalta

                                    CANADIAN AIRWAYS CONGO

                                 RAC06-012

                                 Tuntematon

                                 Kongon tasavalta

                                    EMERAUDE

                                 RAC06-008

                                 Tuntematon

                                 Kongon tasavalta

                                    EQUAFLIGHT SERVICES

                                 RAC 06–003

                                 EKA

                                 Kongon tasavalta

                                    EQUAJET

                                 RAC06-007

                                 EKJ

                                 Kongon tasavalta

                                    EQUATORIAL CONGO AIRLINES SA.

                                 RAC 06–014

                                 Tuntematon

                                 Kongon tasavalta

                                    MISTRAL AVIATION

                                 RAC06-011

                                 Tuntematon

                                 Kongon tasavalta

                                    TRANS AIR CONGO

                                 RAC 06–001

                                 TSG

                                 Kongon tasavalta

                                    Kaikki lentoliikenteen harjoittajat, jotka ovat saaneet lentotoimintalupansa niiden toiminnan valvonnasta vastaavilta Kongon demokraattisen tasavallan viranomaisilta, mukaan lukien:

                                    Kongon demokraattinen tasavalta

                                    AIR FAST CONGO

                                 409/CAB/MIN/TVC/0112/2011

                                 Tuntematon

                                 Kongon demokraattinen tasavalta

                                    AIR KASAI

                                 409/CAB/MIN/TVC/0053/2012

                                 Tuntematon

                                 Kongon demokraattinen tasavalta

                                    AIR KATANGA

                                 409/CAB/MIN/TVC/0056/2012

                                 Tuntematon

                                 Kongon demokraattinen tasavalta

                                    AIR TROPIQUES

                                 409/CAB/MIN/TVC/00625/2011

                                 Tuntematon

                                 Kongon demokraattinen tasavalta

                                    BLUE AIRLINES

                                 106/CAB/MIN/TVC/2012

                                 BUL

                                 Kongon demokraattinen tasavalta

                                    BLUE SKY

                                 409/CAB/MIN/TVC/0028/2012

                                 Tuntematon

                                 Kongon demokraattinen tasavalta

                                    BUSY BEE CONGO

                                 409/CAB/MIN/TVC/0064/2010

                                 Tuntematon

                                 Kongon demokraattinen tasavalta

                                    COMPAGNIE AFRICAINE D'AVIATION (CAA)

                                 409/CAB/MIN/TVC/0050/2012

                                 Tuntematon

                                 Kongon demokraattinen tasavalta

                                    CONGO AIRWAYS

                                 019/CAB/MIN/TVC/2015

                                 Tuntematon

                                 Kongon demokraattinen tasavalta

                                    DAKOTA SPRL

                                 409/CAB/MIN/TVC/071/2011

                                 Tuntematon

                                 Kongon demokraattinen tasavalta

                                    DOREN AIR CONGO

                                 102/CAB/MIN/TVC/2012

                                 Tuntematon

                                 Kongon demokraattinen tasavalta

                                    GOMAIR

                                 409/CAB/MIN/TVC/011/2010

                                 Tuntematon

                                 Kongon demokraattinen tasavalta

                                    KIN AVIA

                                 409/CAB/MIN/TVC/0059/2010

                                 Tuntematon

                                 Kongon demokraattinen tasavalta

                                    KORONGO AIRLINES

                                 409/CAB/MIN/TVC/001/2011

                                 KGO

                                 Kongon demokraattinen tasavalta

                                    MALU AVIATION

                                 098/CAB/MIN/TVC/2012

                                 Tuntematon

                                 Kongon demokraattinen tasavalta

                                    MANGO AIRLINES

                                 409/CAB/MIN/TVC/009/2011

                                 Tuntematon

                                 Kongon demokraattinen tasavalta

                                    SERVE AIR

                                 004/CAB/MIN/TVC/2015

                                 Tuntematon

                                 Kongon demokraattinen tasavalta

                                    SERVICES AIR

                                 103/CAB/MIN/TVC/2012

                                 Tuntematon

                                 Kongon demokraattinen tasavalta

                                    SWALA AVIATION

                                 409/CAB/MIN/TVC/0084/2010

                                 Tuntematon

                                 Kongon demokraattinen tasavalta

                                    TRANSAIR CARGO SERVICES

                                 409/CAB/MIN/TVC/073/2011

                                 Tuntematon

                                 Kongon demokraattinen tasavalta

                                    WILL AIRLIFT

                                 409/CAB/MIN/TVC/0247/2011

                                 Tuntematon

                                 Kongon demokraattinen tasavalta

                                    Kaikki lentoliikenteen harjoittajat, jotka ovat saaneet lentotoimintaluvan niiden toiminnan valvonnasta vastaavilta Djiboutin viranomaisilta, mukaan lukien:

                                    Djibouti

                                    DAALLO AIRLINES

                                 Tuntematon

                                 DAO

                                 Djibouti

                                    Kaikki lentoliikenteen harjoittajat, jotka ovat saaneet lentotoimintaluvan niiden toiminnan valvonnasta vastaavilta Päiväntasaajan Guinean viranomaisilta, mukaan lukien:

                                    Päiväntasaajan Guinea

                                    CEIBA INTERCONTINENTAL

                                 2011/0001/MTTCT/DGAC/SOPS

                                 CEL

                                 Päiväntasaajan Guinea

                                    CRONOS AIRLINES

                                 2011/0004/MTTCT/DGAC/SOPS

                                 Tuntematon

                                 Päiväntasaajan Guinea

                                    Kaikki lentoliikenteen harjoittajat, jotka ovat saaneet lentotoimintaluvan niiden toiminnan valvonnasta vastaavilta Eritrean viranomaisilta, mukaan lukien:

                                    Eritrea

                                    ERITREAN AIRLINES

                                 AOC No 004

                                 ERT

                                 Eritrea

                                    NASAIR ERITREA

                                 AOC No 005

                                 NAS

                                 Eritrea

                                    Kaikki lentoliikenteen harjoittajat, jotka ovat saaneet lentotoimintaluvan niiden valvonnasta vastaavilta Gabonin tasavallan viranomaisilta, lukuun ottamatta liitteeseen B sisältyviä lentoliikenteen harjoittajia Afrijet ja SN2AG, mukaan lukien:

                                    Gabonin tasavalta

                                    AFRIC AVIATION

                                 010/MTAC/ANAC-G/DSA

                                 EKG

                                 Gabonin tasavalta

                                    ALLEGIANCE AIR TOURIST

                                 007/MTAC/ANAC-G/DSA

                                 LGE

                                 Gabonin tasavalta

                                    NATIONALE REGIONALE TRANSPORT (N.R.T)

                                 008/MTAC/ANAC-G/DSA

                                 NRG

                                 Gabonin tasavalta

                                    SKY GABON

                                 009/MTAC/ANAC-G/DSA

                                 SKG

                                 Gabonin tasavalta

                                    SOLENTA AVIATION GABON

                                 006/MTAC/ANAC-G/DSA

                                 SVG

                                 Gabonin tasavalta

                                    TROPICAL AIR-GABON

                                 011/MTAC/ANAC-G/DSA

                                 Tuntematon

                                 Gabonin tasavalta

                                    Kaikki lentoliikenteen harjoittajat, jotka ovat saaneet lentotoimintaluvan niiden valvonnasta vastaavilta Kirgisian tasavallan viranomaisilta, mukaan lukien:

                                    Kirgisian tasavalta

                                    AIR BISHKEK (formerly EASTOK AVIA)

                                 15

                                 EAA

                                 Kirgisian tasavalta

                                    AIR MANAS

                                 17

                                 MBB

                                 Kirgisian tasavalta

                                    AVIA TRAFFIC COMPANY

                                 23

                                 AVJ

                                 Kirgisian tasavalta

                                    CENTRAL ASIAN AVIATION SERVICES (CAAS)

                                 13

                                 CBK

                                 Kirgisian tasavalta

                                    HELI SKY

                                 47

                                 HAC

                                 Kirgisian tasavalta

                                    AIR KYRGYZSTAN

                                 03

                                 LYN

                                 Kirgisian tasavalta

                                    MANAS AIRWAYS

                                 42

                                 BAM

                                 Kirgisian tasavalta

                                    S GROUP INTERNATIONAL (aiemmin S GROUP AVIATION)

                                 45

                                 IND

                                 Kirgisian tasavalta

                                    SKY BISHKEK

                                 43

                                 BIS

                                 Kirgisian tasavalta

                                    SKY KG AIRLINES

                                 41

                                 KGK

                                 Kirgisian tasavalta

                                    SKY WAY AIR

                                 39

                                 SAB

                                 Kirgisian tasavalta

                                    TEZ JET

                                 46

                                 TEZ

                                 Kirgisian tasavalta

                                    VALOR AIR

                                 07

                                 VAC

                                 Kirgisian tasavalta

                                    Kaikki lentoliikenteen harjoittajat, jotka ovat saaneet lentotoimintaluvan niiden toiminnan valvonnasta vastaavilta Liberian viranomaisilta

                                    Liberia

                                    Kaikki lentoliikenteen harjoittajat, jotka ovat saaneet lentotoimintaluvan niiden toiminnan valvonnasta vastaavilta Libyan viranomaisilta, mukaan lukien:

                                    Libya

                                    AFRIQIYAH AIRWAYS

                                 007/01

                                 AAW

                                 Libya

                                    AIR LIBYA

                                 004/01

                                 TLR

                                 Libya

                                    BURAQ AIR

                                 002/01

                                 BRQ

                                 Libya

                                    GHADAMES AIR TRANSPORT

                                 012/05

                                 GHT

                                 Libya

                                    GLOBAL AVIATION AND SERVICES

                                 008/05

                                 GAK

                                 Libya

                                    LIBYAN AIRLINES

                                 001/01

                                 LAA

                                 Libya

                                    PETRO AIR

                                 025/08

                                 PEO

                                 Libya

                                    Kaikki lentoliikenteen harjoittajat, jotka ovat saaneet lentotoimintaluvan niiden toiminnan valvonnasta vastaavilta Nepalin viranomaisilta, mukaan lukien:

                                    Nepalin tasavalta

                                    AIR DYNASTY HELI. S.

                                 035/2001

                                 Tuntematon

                                 Nepalin tasavalta

                                    AIR KASTHAMANDAP

                                 051/2009

                                 Tuntematon

                                 Nepalin tasavalta

                                    BUDDHA AIR

                                 014/1996

                                 BHA

                                 Nepalin tasavalta

                                    FISHTAIL AIR

                                 017/2001

                                 Tuntematon

                                 Nepalin tasavalta

                                    GOMA AIR

                                 064/2010

                                 Tuntematon

                                 Nepalin tasavalta

                                    HIMALAYA AIRLINES

                                 084/2015

                                 HIM

                                 Nepalin tasavalta

                                    MAKALU AIR

                                 057A/2009

                                 Tuntematon

                                 Nepalin tasavalta

                                    MANANG AIR PVT LTD

                                 082/2014

                                 Tuntematon

                                 Nepalin tasavalta

                                    MOUNTAIN HELICOPTERS

                                 055/2009

                                 Tuntematon

                                 Nepalin tasavalta

                                    MUKTINATH AIRLINES

                                 081/2013

                                 Tuntematon

                                 Nepalin tasavalta

                                    NEPAL AIRLINES CORPORATION

                                 003/2000

                                 RNA

                                 Nepalin tasavalta

                                    SAURYA AIRLINES

                                 083/2014

                                 Tuntematon

                                 Nepalin tasavalta

                                    SHREE AIRLINES

                                 030/2002

                                 SHA

                                 Nepalin tasavalta

                                    SIMRIK AIR

                                 034/2000

                                 Tuntematon

                                 Nepalin tasavalta

                                    SIMRIK AIRLINES

                                 052/2009

                                 RMK

                                 Nepalin tasavalta

                                    SITA AIR

                                 033/2000

                                 Tuntematon

                                 Nepalin tasavalta

                                    TARA AIR

                                 053/2009

                                 Tuntematon

                                 Nepalin tasavalta

                                    YETI AIRLINES DOMESTIC

                                 037/2004

                                 NYT

                                 Nepalin tasavalta

                                    Kaikki lentoliikenteen harjoittajat, jotka ovat saaneet lentotoimintaluvan niiden toiminnan valvonnasta vastaavilta São Tomén ja Príncipen viranomaisilta, mukaan lukien:

                                    São Tomé ja Príncipe

                                    AFRICA'S CONNECTION

                                 10/AOC/2008

                                 ACH

                                 São Tomé ja Príncipe

                                    STP AIRWAYS

                                 03/AOC/2006

                                 STP

                                 São Tomé ja Príncipe

                                    Kaikki lentoliikenteen harjoittajat, jotka ovat saaneet lentotoimintaluvan niiden toiminnan valvonnasta vastaavilta Sierra Leonen viranomaisilta, mukaan lukien:

                                    Sierra Leone

                                    AIR RUM, LTD

                                 Tuntematon

                                 RUM

                                 Sierra Leone

                                    DESTINY AIR SERVICES, LTD

                                 Tuntematon

                                 DTY

                                 Sierra Leone

                                    HEAVYLIFT CARGO

                                 Tuntematon

                                 Tuntematon

                                 Sierra Leone

                                    ORANGE AIR SIERRA LEONE LTD

                                 Tuntematon

                                 ORJ

                                 Sierra Leone

                                    PARAMOUNT AIRLINES, LTD

                                 Tuntematon

                                 PRR

                                 Sierra Leone

                                    SEVEN FOUR EIGHT AIR SERVICES LTD

                                 Tuntematon

                                 SVT

                                 Sierra Leone

                                    TEEBAH AIRWAYS

                                 Tuntematon

                                 Tuntematon

                                 Sierra Leone

                                    Kaikki lentoliikenteen harjoittajat, jotka ovat saaneet lentotoimintaluvan niiden toiminnan valvonnasta vastaavilta Sudanin viranomaisilta, mukaan lukien:

                                    Sudanin tasavalta

                                    ALFA AIRLINES SD

                                 54

                                 AAJ

                                 Sudanin tasavalta

                                    BADR AIRLINES

                                 35

                                 BDR

                                 Sudanin tasavalta

                                    BLUE BIRD AVIATION

                                 11

                                 BLB

                                 Sudanin tasavalta

                                    ELDINDER AVIATION

                                 8

                                 DND

                                 Sudanin tasavalta

                                    GREEN FLAG AVIATION

                                 17

                                 Tuntematon

                                 Sudanin tasavalta

                                    HELEJETIC AIR

                                 57

                                 HJT

                                 Sudanin tasavalta

                                    KATA AIR TRANSPORT

                                 9

                                 KTV

                                 Sudanin tasavalta

                                    KUSH AVIATION CO.

                                 60

                                 KUH

                                 Sudanin tasavalta

                                    NOVA AIRWAYS

                                 46

                                 NOV

                                 Sudanin tasavalta

                                    SUDAN AIRWAYS CO.

                                 1

                                 SUD

                                 Sudanin tasavalta

                                    SUN AIR

                                 51

                                 SNR

                                 Sudanin tasavalta

                                    TARCO AIR

                                 56

                                 TRQ

                                 Sudanin tasavalta

               ”

               (1)  Liitteessä A mainituille lentoliikenteen harjoittajille voidaan sallia liikennöintioikeuksien käyttäminen, jos ne käyttävät sellaiselta lentoliikenteen harjoittajalta miehistöineen vuokrattua konetta, jota ei ole asetettu toimintakieltoon, edellyttäen että asiaankuuluvia turvallisuusvaatimuksia noudatetaan.

            LIITE II
            Korvataan asetuksen (EY) N:o 474/2006 liite B seuraavasti:

                     ”LIITE B

                        LUETTELO LENTOLIIKENTEEN HARJOITTAJISTA, JOIDEN TOIMINTAA UNIONISSA RAJOITETAAN (1)

                                 Lentoliikenteen harjoittajan virallinen nimi sellaisena kuin se ilmoitetaan lentotoimintaluvassa (ja toiminimi, jos se on muu kuin virallinen nimi)

                                 Lentotoimintaluvan (AOC) numero

                                 Kolmikirjaiminen ICAO-tunnus

                                 Ilma-aluksen käyttäjän kotivaltio

                                 Ilma-alustyyppi, johon sovelletaan rajoituksia

                                 Ilma-aluksen rekisteri-tunnus/-tunnukset ja, jos saatavilla, sarjanumero/-numerot

                                 Rekisteröintivaltio

                                    TAAG ANGOLA AIRLINES

                                 001

                                 DTA

                                 Angolan tasavalta

                                 Koko kalusto, paitsi: tyyppien Boeing B737-700, Boeing B777-200, Boeing B777-300 ja Boeing B777-300ER ilma-alukset.

                                 Koko kalusto, paitsi: lentotoimintaluvassa mainitut ilma-alukset Boeing B737-700 -kalustossa; lentotoimintaluvassa mainitut ilma-alukset Boeing B777-200 -kalustossa; lentotoimintaluvassa mainitut ilma-alukset Boeing B777 300 -kalustossa ja lentotoimintaluvassa mainitut ilma-alukset Boeing B777-300ER -kalustossa.

                                 Angolan tasavalta

                                    AIR SERVICE COMORES

                                 06–819/TA-15/DGACM

                                 KMD

                                 Komorit

                                 Koko kalusto, paitsi: LET 410 UVP.

                                 Koko kalusto, paitsi: D6-CAM (851336).

                                 Komorit

                                    AFRIJET BUSINESS SERVICE
                                     (2)

                                 002/MTAC/ANAC-G/DSA

                                 ABS

                                 Gabonin tasavalta

                                 Koko kalusto, paitsi: kaksi Falcon 50 -tyypin ilma-alusta, kaksi Falcon 900 -tyypin ilma-alusta.

                                 Koko kalusto, paitsi: TR-LGV; TR-LGY; TR-AFJ; TR-AFR.

                                 Gabonin tasavalta

                                    NOUVELLE AIR AFFAIRES GABON (SN2AG)

                                 003/MTAC/ANAC-G/DSA

                                 NVS

                                 Gabonin tasavalta

                                 Koko kalusto, paitsi: yksi Challenger CL-601 -tyypin ilma-alus, yksi HS-125-800-tyypin ilma-alus.

                                 Koko kalusto, paitsi: TR-AAG, ZS-AFG.

                                 Gabonin tasavalta; Etelä-Afrikan tasavalta

                                    IRAN AIR

                                 FS100

                                 IRA

                                 Iranin islamilainen tasavalta

                                 Kaikki Fokker F100- ja Boeing B747 -tyypin ilma-alukset

                                 Lentotoimintaluvassa mainitut Fokker F100 -tyypin ilma-alukset; lentotoimintaluvassa mainitut Boeing B747 -tyypin ilma-alukset

                                 Iranin islamilainen tasavalta

                                    AIR KORYO

                                 GAC-AOC/KOR-01

                                 KOR

                                 Korean demokraattinen kansantasavalta

                                 Koko kalusto, paitsi: kaksi TU- 204 -tyypin ilma-alusta.

                                 Koko kalusto, paitsi: P-632, P-633.

                                 Korean demokraattinen kansantasavalta

               ”

               (1)  Liitteessä B mainituille lentoliikenteen harjoittajille voidaan sallia liikennöintioikeuksien käyttäminen, jos ne käyttävät sellaiselta lentoliikenteen harjoittajalta miehistöineen vuokrattua konetta, jota ei ole asetettu toimintakieltoon, edellyttäen että asiaankuuluvia turvallisuusvaatimuksia noudatetaan.

               (2)  Afrijet saa toistaiseksi unionissa toimiessaan käyttää ainoastaan mainittuja poikkeusluvan saaneita ilma-aluksia.